KOMMISSIONENS FORORDNING (EF) Nr. 2629/97 af 29. december 1997 om gennemførelsesbestemmelser til Rådets forordning (EF) nr. 820/97 for så vidt angår øremærker, bedriftslister og pas i forbindelse med ordningen for identifikation og registrering af kvæg (EØS-relevant tekst)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 820/97 af 21. april 1997 om indførelse af en ordning for identifikation og registrering af kvæg og om mærkning af oksekød og oksekødsprodukter (1), særlig artikel 10, litra a), b) og c), og

ud fra følgende betragtninger:

Øremærker bør være forsynet med oplysninger om oprindelsesmedlemsstaten og med oplysninger om det enkelte dyr; den mest hensigtsmæssige kodeform for sådanne oplysninger er landekoden på to bogstaver sammen med højst tolv cifre; medlemsstaterne bør i en overgangsperiode have tilladelse til at opretholde deres nuværende system;

det kan tillades, at stregkoder på indtil højst tolv cifre anvendes i forbindelse med landekoden;

der bør fastlægges visse ensartede minimumsregler for øremærkers design og layout;

bestemmelserne vedrørende øremærkernes indhold bør revideres på baggrund af indførelsen af den elektroniske database, jf. artikel 5 i forordning (EF) nr. 820/97;

oplysningerne i passet og på bedriftslisten skal angives i en form, der gør det muligt at spore dyr;

disse oplysninger skal stemme overens med oplysningerne i den elektroniske database, der er omhandlet i Rådets direktiv 64/432/EØF af 26. juni 1964 om veterinærpolitimæssige problemer ved handel inden for Fællesskabet med kvæg og svin (2), senest ændret ved direktiv 97/12/EF (3);

på grund af kontrolforanstaltningerne i forbindelse med EF-støtteordningerne er det nødvendigt i passet at medtage visse oplysninger om de præmier, der omhandles i artikel 4b i Rådets forordning (EØF) nr. 805/68 af 27. juni 1968 om den fælles markedsordning for oksekød (4), senest ændret ved forordning (EF) nr. 2321/97 (5);

i betragtning af tidsplanen for anvendelsen af forordning (EF) nr. 820/97 bør nærværende forordning træde i kraft straks;

de i denne forordning fastsatte foranstaltninger er i overensstemmelse med udtalelse fra Komitéen for Den Europæiske Udviklings- og Garantifond for Landbruget -

UDSTEDT FØLGENDE FORORDNING:

KAPITEL I

Øremærker

Artikel 1

1. Øremærkerne skal som et minimum indeholde navnet på og koden eller logoet for den kompetente myndighed eller den centrale kompetente myndighed i den medlemsstat, som har tildelt øremærkerne, og de i stk. 2 omhandlede tegn.

2. For tegnene på øremærkerne gælder følgende bestemmelser:

a) de to første positioner identificerer den medlemsstat, hvor den bedrift, hvor dyret først identificeres, er beliggende; med henblik herpå anvendes den landekode på to bogstaver, der er anført i bilaget

b) tegnene efter landekoden skal være tal, og der må højst være tolv cifre; Irland, Italien, Spanien, Portugal og Det Forenede Kongerige kan dog opretholde deres nuværende system med en alfanumerisk kode for de tolv cifre efter landekoden indtil den 31. december 1999.

3. Ud over oplysningerne i stk. 1 kan medlemsstaternes centrale kompetente myndigheder tillade, at der anvendes en stregkode.

Artikel 2

For øremærkerne gælder følgende bestemmelser:

a) de skal være fremstillet af fleksibelt plastmateriale

b) må ikke kunne forfalskes, og de skal være lette at læse i hele dyrets levetid

c) de må ikke kunne genbruges

d) de skal være udformet således, at de kan anbringes på dyret uden at skade det

e) de må kun være forsynet med de i artikel 1 nævnte påskrifter, og disse må ikke kunne fjernes.

Artikel 3

For øremærkets udformning gælder følgende bestemmelser:

a) hvert øremærke består af to dele, en handel og en hundel

b) øremærkets to dele må kun være forsynet med de i artikel 1 nævnte oplysninger

c) øremærkets længde skal være mindst 45 mm for hver del

d) øremærkets bredde skal være mindst 55 mm for hver del

e) tegnenes højde skal være mindst 5 mm.

Artikel 4

Medlemsstaterne kan vælge andre materialer, eller udformninger for det andet øremærke og kan beslutte at tilføje yderligere oplysninger, forudsat at bestemmelserne i artikel 1, stk. 1 og 2, overholdes.

Artikel 5

Medlemsstaterne giver hinanden og Kommissionen meddelelse om den i artikel 3 og 4 omhandlede udformning af det første og det andet øremærke.

KAPITEL II

Pas og lister

Artikel 6

1. Passet skal mindst indeholde:

a) de oplysninger, der er nævnt i artikel 14, stk. 3, litra C, nr. 1, første til syvende led, i direktiv 64/432/EØF

b) de oplysninger, der er nævnt:

- i artikel 14, stk. 3, litra C, nr. 2, andet led, i direktiv 64/432/EØF, eller

- i artikel 14, stk. 3, litra C, nr. 2, første led, i nævnte direktiv, hvis den i artikel 5 i forordning (EF) nr. 820/97 omhandlede database er fuldt operationel

c) brugerens/brugernes underskrift bortset fra transportørens underskrift. Når databasen er fuldt operationel, jf. artikel 6, stk. 3, første led, i forordning (EF) nr. 820/97, skal kun den sidste bruger skrive under

d) navnet på den udstedende myndighed, og

e) datoen for udstedelsen af passet.

2. Hvis en kalv på under fire uger flyttes, kan medlemsstaterne fastsætte, at den skal ledsages af et midlertidigt dokument, der mindst indeholder de i stk. 1 nævnte oplysninger i et af den kompetente myndighed godkendt format, jf. dog bestemmelserne i kapitel I, del A, punkt 1, i bilaget til Rådets direktiv 91/628/EØF (6).

Det midlertidige dokument skal udstedes af den første bruger og skal suppleres af hver af de følgende brugere, bortset fra transportører. Brugeren skal forlægge det midlertidige dokument for den kompetente myndighed, inden dyret er fire uger gammelt eller inden syv dage, hvis dyret dør eller slagtes, inden det er fire uger gammelt. Er kalven stadig i live, udsteder den kompetente myndighed et pas senest 14 dage efter modtagelsen af det midlertidige dokument. Sådanne pas skal indeholde oplysninger om alle flytninger af kalven som anført på det midlertidige dokument.

Kalvene, hvis navle skal være helet inden flytning, må højst flyttes to gange mellem bedrifter og skal da være ledsaget af det midlertidige dokument. Uanset dette og med henblik på anvendelse af dette stykke tæller flytninger mellem to bedrifter via et marked eller et kalveopsamlingssted som én flytning, hvis markedet eller opsamlingsstedet på anmodning for de kompetente myndigheder kan fremlægge fuldstændig dokumentation for de foranstaltninger, der er iværksat inden for markedet eller opsamlingsstedet.

3. Med hensyn til brugernes forpligtelse til at indberette dyrenes flytning, fødsel og dødsfald, jf. artikel 7, stk. 1, andet led, i forordning (EF) nr. 820/97, fastsætter medlemsstaterne fristen herfor. Når der er tale om fødsler, må denne frist under ingen omstændigheder overstige 15 dage, regnet fra datoen for dyrenes mærkning, og fra den 1. januar 2000 må den ikke overstige syv dage regnet fra dyrenes mærkning.

Artikel 7

Foruden de i artikel 6 nævnte oplysninger skal følgende oplysninger vedrørende præmiesituationen for handyr, jf. artikel 4b i forordning (EØF) nr. 805/68, indføres i passet.

a) ansøgning eller ydelse for første aldersgruppe

b) ansøgning eller ydelse fra anden aldersgruppe.

Artikel 8

Listen skal mindst indeholde:

a) de i artikel 14, stk. 3, litra C, nr. 1, første til fjerde led, i direktiv 64/432/EØF nævnte oplysninger i ajourført form

b) den dato, hvor dyret døde på bedriften

c) i tilfælde af dyr, der flyttes fra bedriften, navn og adresse på den bruger, bortset fra transportøren, eller identifikationskoden for den bedrift, som dyret er blevet overført til, tillige med flytningsdatoen

d) i tilfælde af dyr, der indsættes på bedriften, navn og adresse på den bruger, bortset fra transportøren, eller identifikationskoden for den bedrift, som dyret er blevet overført fra, tillige med indsætningsdatoen

e) navn og adresse på repræsentanten for den kompetente myndighed, der har kontrolleret listen, og den dato, hvor kontrollen fandt sted.

Artikel 9

Medlemsstaterne meddeler hinanden og Kommissionen den model for passet og bedriftslisten, der anvendes inden for dens område.

KAPITEL III

Almindelige bestemmelser

Artikel 10

Denne forordning træder i kraft på dagen for offentliggørelsen i De Europæiske Fællesskabers Tidende.

Den anvendes fra den 1. januar 1998.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 29. december 1997.

På Kommissionens vegne

Franz FISCHLER

Medlem af Kommissionen

(1) EFT L 117 af 7. 5. 1997, s. 1.

(2) EFT 121 af 29. 7. 1964, s. 1977/64.

(3) EFT L 109 af 25. 4. 1997, s. 1.

(4) EFT L 148 af 26. 6. 1968, s. 24.

(5) EFT L 322 af 25. 11. 1997, s. 25.

(6) EFT L 340 af 11. 12. 1991, s. 17.

BILAG

>TABELPOSITION>